95.		Výpoveď dohody o brigádnickej práci študentov (§ 228 ZP)
Marek Novák, bytom ul. 1. mája č. 17, 010 01 Žilina
ABC, s.r.o.
Ružová ul. č. 10, 010 01 Žilina
V Žiline 3. 10. 2022
Vec:	Výpoveď dohody o brigádnickej práci študentov zo strany zamestnanca
Dňa 15. 8. 2022 som s Vami uzatvoril dohodu o brigádnickej práci študentov, na základe ktorej som pre Vás vykonával administratívne práce.
V súlade s ustanovením § 228 ods. 2 Zákonníka práce dávam výpoveď z tohto pracovnoprávneho vzťahu s 15-dňovou výpovednou dobou, ktorá začína plynúť od doručenia písomnej výpovede.
Marek Novák
Poznámka
V dohodách o brigádnickej práci študentov možno dohodnúť aj spôsob ich zrušenia. Dohoda o brigádnickej práci študentov zaniká predovšetkým spôsobom dohodnutým účastníkmi. Ak spôsob zrušenia priamo nevyplýva z uzatvorenej dohody, možno ju zrušiť dohodou účastníkov k dohodnutému dňu a jednostranným úkonom len výpoveďou z akéhokoľvek dôvodu alebo bez udania dôvodu s 15-dňovou výpovednou dobou, ktorá začína plynúť dňom, v ktorom bola písomná výpoveď doručená.
Okamžité skončenie dohody o brigádnickej práci študentov možno realizovať len v prípadoch, v ktorých možno okamžite skončiť pracovný pomer.
Nedodržanie písomnej formy výpovede alebo okamžitého skončenia dohody o brigádnickej práci študentov nie je sankcionované neplatnosťou tohto právneho úkonu.